b'\n_START_ARTICLE_\nLahing Tagalog\n_START_SECTION_\nDemograpiya\n_START_PARAGRAPH_\nBumibilang ang mga Tagalog ng may 15,876,000.  Pinagtatalunan pa rin ang pinagmulan ng mga Tagalog, kung nanggaling ba sila sa kilala ngayong Taal, Batangas, o mula sa katimugan kung saan nanirahan ang kalapit-wika nilang mga Bisaya.  Gayunman, katulad ng iba mga katutubong kapangkatan, pinaniniwalaang mga inanak sila ng mga taong nagwiwika ng wikang Awstronesyo mula sa sinaunang Taiwan.  Nagsasalita ang mga mamamayang Tagalog ng wikang Tagalog, na may maraming mga sari-saring kaibahang pangdiyalekto, bagaman itinuturing na mauunawaan ang lahat ng mga diyalektong Tagalog.  Karamihan sa mga mamamayang Tagalog na may dugong Merdika at may-halong Merdika at Kastila sa Ternate, Cavite ang nagsasalita ng diyalektong Ternate\xc3\xb1o ng Chabacano.  Pangunahing pananampalataya ng mga Tagalog ang Kristiyanismo, na mga Romano Katoliko ang karamihan, maging mga Protestante.  Mayroon ding ilang mga Muslim.  Maraming mga mestisong Tagalog.  Marami sa mga Tagalog ang may halong Intsik at Pilipino, na may maliit na bilang na may mga ninunong Kastila at Amerikano.  Tinatawag na Katagalugan (Baybayin: \xe1\x9c\x83\xe1\x9c\x86\xe1\x9c\x84\xe1\x9c\x8e\xe1\x9c\x93\xe1\x9c\x84\xe1\x9c\x88\xe1\x9c\x94) ang rehiyon ng mga Tagalog.\n_START_SECTION_\nKalinangan\n_START_PARAGRAPH_\nKaibang-kaiba ang kalinangang Tagalog noong mga kapanahunan bago dumating ang mga Kastila mula sa pangkasalukuyang kultura.  Mula sa mga tribong naglalagay ng mga tatuwahe sa katawan, tuluyang umunlad ang kalinangang Tagalog na tumatanggap ng mga dayuhang impluho, partikular na ang Kastila, Intsik, at Amerikanong impluwensiya.  Sa ngayon, ang kanilang kalinangan ang nananatiling gulugod o haligi at kinatawan ng lahat ng mga kulturang Pilipino.  Sa nakaugalian, mga nagsisipagsaka ang karamihan sa mga Tagalog, bagaman may ilang mangingisda rin.  May labis na kahigpitan sa pagtataguyod ng paggalang at pakikitungo sa kapwa ang mga Tagalog, na makikita sa kanilang mga gawi at kayarian ng kanilang wika.  Larawan din o mga halimbawa ng katapangan ang mga Tagalog, katulad sa mga pangyayari sa kasaysayan, katulad ng sa Himagsikang Pilipino at Ikalawang Digmaang Pandaigdig.   _NEWLINE_Nakatuon din ang kalinangan ng mga Tagalog sa paghahanda at pagluluto ng mga pagkain.  Maagang tinuturuan ang mga kababaihan (kung minsan, pati mga kalalakihan) sa larangan ng pagluluto.  Makikita ito sa mararangyang pagdiriwang tuwing mga kapistahan at mga pagtitipon.'